b'\n_START_ARTICLE_\nNjema\xc4\x8dka internacionalna \xc5\xa1kola u Zagrebu\n_START_PARAGRAPH_\nNjema\xc4\x8dka internacionalna \xc5\xa1kola u Zagrebu (Deutsche Internationale Schule in Zagreb - DISIZ) osnovana je 2004. godine na inicijativu hrvatskih, njema\xc4\x8dkih i austrijskih roditelja te Veleposlanstva Savezne Republike Njema\xc4\x8dke u Zagrebu i hrvatsko-njema\xc4\x8dkih tvrtki. Nalazi se u Zagrebu na Fratrovcu 36 zajedno s Francuskom \xc5\xa1kolom Zagreb s kojom sura\xc4\x91uje u sklopu tzv. EuroCampusa. _NEWLINE_Njema\xc4\x8dka internacionalna \xc5\xa1kola u Zagrebu, koja nakon dvije godine postojanja nudi vrti\xc4\x87, pred\xc5\xa1kolu te prva \xc4\x8detiri razreda osnovne \xc5\xa1kole, a postupno \xc4\x87e pove\xc4\x87avati stupnjeve razreda do mature, djeluje na temelju nastavnog plana i programa njema\xc4\x8dke savezne pokrajine Baden-W\xc3\xbcrttemberg koji dopunjuje obveznim dijelom nastavnog plana i programa Republike Hrvatske (npr. hrvatski jezik kao obvezni predmet za u\xc4\x8denike izvorne govornike hrvatskog jezika i dr.). \xc5\xa0kola je integracijskog bikulturnog karaktera (tzv. \xc5\xa1kola susretanja) te je otvorena za svu djecu neovisno o dr\xc5\xbeavljanstvu ili bilo kojoj drugoj pripadnosti. Uvjet upisa u \xc5\xa1kolu je aktivno znanje njema\xc4\x8dkog jezika, a u vrti\xc4\x87 i pred\xc5\xa1kolu postojanje prvih kontakata s njema\xc4\x8dkim jezikom. Preko trideset posto djece i u\xc4\x8denika Njema\xc4\x8dke internacionalne \xc5\xa1kole u Zagrebu su hrvatska djeca, a ostala djeca dolaze iz Njema\xc4\x8dke i Austrije, ali i mnogih drugih zemalja cijeloga svijeta. _NEWLINE_Suradnja Njema\xc4\x8dke internacionalne \xc5\xa1kole u Zagrebu s Francuskom \xc5\xa1kolom Zagreb koja se odvija pod nazivom "EuroCampus - dvije \xc5\xa1kole pod jednim krovom" obuhva\xc4\x87a, pored zajedni\xc4\x8dkog kori\xc5\xa1tenja infrastrukture, zajedni\xc4\x8dku nastavu u nekolicini predmeta poput glazbenog, likovnog i tjelesnog odgoja te me\xc4\x91usobnog u\xc4\x8denja jezika. EuroCampus Zagreb osmi je EuroCampus u svijetu te prvi u isto\xc4\x8dnoj i jugoisto\xc4\x8dnoj Europi.'